title: 2011/290/UE: Decizia Consiliului din 13 mai 2011 privind încheierea Protocolului la Acordul de parteneriat și cooperare de instituire a unui parteneriat între Comunitățile Europene și statele membre ale acestora, pe de o parte, și Ucraina, pe de altă parte, referitor la un acord-cadru între Uniunea Europeană și Ucraina privind principiile generale de participare a Ucrainei la programele Uniunii

text:
               20.5.2011

               RO

               Jurnalul Oficial al Uniunii Europene

               L 133/1

         DECIZIA CONSILIULUI
   din 13 mai 2011
   privind încheierea Protocolului la Acordul de parteneriat și cooperare de instituire a unui parteneriat între Comunitățile Europene și statele membre ale acestora, pe de o parte, și Ucraina, pe de altă parte, referitor la un acord-cadru între Uniunea Europeană și Ucraina privind principiile generale de participare a Ucrainei la programele Uniunii
   (2011/290/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolele 114, 168, 169, 172, 173 alineatul (3), 188 și 192, coroborate cu articolul 218 alineatul (6) litera (a) și cu articolul 218 alineatul (8) primul paragraf,
   având în vedere propunerea Comisiei Europene,
   având în vedere aprobarea Parlamentului European (1),
   întrucât:

               (1)

               Protocolul la Acordul de parteneriat și cooperare de instituire a unui parteneriat între Comunitățile Europene și statele membre ale acestora, pe de o parte, și Ucraina, pe de altă parte (2), referitor la un acord-cadru între Uniunea Europeană și Ucraina privind principiile generale de participare a Ucrainei la programele Uniunii (denumit în continuare „protocolul”) a fost semnat în numele Uniunii la 22 noiembrie 2010.

               (2)

               Ca urmare a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și i-a succedat.

               (3)

               Protocolul ar trebui încheiat,

         ADOPTĂ PREZENTA DECIZIE:
   Articolul 1
   Se aprobă, în numele Uniunii Europene, Protocolul la Acordul de parteneriat și cooperare de instituire a unui parteneriat între Comunitățile Europene și statele membre ale acestora, pe de o parte, și Ucraina, pe de altă parte, referitor la un acord-cadru între Uniunea Europeană și Ucraina privind principiile generale de participare a Ucrainei la programele Uniunii (3) (denumit în continuare „protocolul”).
   Articolul 2
   Președintele Consiliului procedează, în numele Uniunii, la notificarea prevăzută la articolul 10 din protocol.
   Articolul 3
   Prezenta decizie intră în vigoare la data adoptării.

      Adoptată la Bruxelles, 13 mai 2011.

            Pentru Consiliu

            Președintele

         MARTONYI J.

      (1)  Aprobarea din 6 aprilie 2011.

      (2)  JO L 49, 19.2.1998, p. 3.

      (3)  JO L 18, 21.1.2011, p. 3.


title: 2011/397/UE: Decizia Băncii Centrale Europene din 21 iunie 2011 privind procedurile de acreditare în materie de mediu și de sănătate și securitate pentru producerea de bancnote euro (BCE/2011/8)

text:
               5.7.2011

               RO

               Jurnalul Oficial al Uniunii Europene

               L 176/52

         DECIZIA BĂNCII CENTRALE EUROPENE
   din 21 iunie 2011
   privind procedurile de acreditare în materie de mediu și de sănătate și securitate pentru producerea de bancnote euro
   (BCE/2011/8)
   (2011/397/UE)
   CONSILIUL GUVERNATORILOR BĂNCII CENTRALE EUROPENE,
   având în vedere Tratatul privind funcționarea Uniunii Europene, în special articolul 128 alineatul (1),
   având în vedere Statutul Sistemului European al Băncilor Centrale și al Băncii Centrale Europene, în special articolul 16,
   întrucât:

               (1)

               Articolul 128 alineatul (1) din tratat și articolul 16 din Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”) prevăd că Banca Centrală Europeană (BCE) este singura abilitată să autorizeze emisiunea de bancnote euro în Uniune. Acest drept include competența de a adopta măsuri pentru protecția integrității bancnotelor euro ca mijloc de plată.

               (2)

               Politica de mediu a Uniunii se bazează pe principiul integrării aspectelor legate de mediu, astfel cum se prevede la articolul 11 din tratat, conform căruia cerințele de protecție a mediului trebuie integrate în definirea și punerea în aplicare a politicilor și acțiunilor Uniunii, în special pentru promovarea dezvoltării durabile. Ținând seama de acest principiu, Eurosistemul promovează un bun management al mediului bazat pe seria de standarde ISO 14000.

               (3)

               În conformitate cu articolul 9 din tratat, în definirea și punerea în aplicare a politicilor și acțiunilor sale, Uniunea ține seama, printre altele, de cerințele privind protecția sănătății umane. Având în vedere acest principiu, evitarea și minimizarea oricăror riscuri pentru sănătatea și securitatea populației și a lucrătorilor implicați în producerea bancnotelor euro sau a materiilor prime pentru bancnotele euro sunt esențiale pentru Eurosistem. Acesta susține un bun management al sănătății și securității, în conformitate cu politicile Agenției Europene pentru Sănătate și Securitate în Muncă (1) și cu seria de standarde OHSAS 18000.

               (4)

               Din aceste motive, ar trebui instituite proceduri de acreditare în materie de mediu și de sănătate și securitate care să asigure faptul că sunt acreditați să desfășoare activitatea de producere a bancnotelor euro numai producătorii care respectă cerințele minime în materie de mediu și de sănătate și securitate.

               (5)

               Pentru a monitoriza îndeaproape activitatea producătorilor acreditați de bancnote euro și materii prime pentru bancnotele euro în materie de mediu și de sănătate și securitate, BCE trebuie să colecteze în mod periodic date de la acești producători cu privire la impactul pe care producerea de către aceștia a bancnotelor euro și a materiilor prime pentru bancnotele euro îl are asupra mediului și asupra sănătății și securității,

         ADOPTĂ PREZENTA DECIZIE:
   SECȚIUNEA I

      DISPOZIȚII GENERALE

   Articolul 1
   Definiții
   În sensul prezentei decizii, se aplică următoarele definiții:

               (a)

               „BCN” înseamnă banca centrală națională a unui stat membru a cărui monedă este euro;

               (b)

               „materii prime pentru bancnotele euro” înseamnă hârtia, cerneala, folia și firul folosite pentru producerea de bancnote euro;

               (c)

               „unitate de producție” înseamnă orice incintă pe care producătorul o folosește sau dorește să o folosească pentru producerea de bancnote euro sau de materii prime pentru bancnotele euro;

               (d)

               „producător” înseamnă orice entitate care este sau dorește să fie implicată într-o activitate de producere de bancnote euro;

               (e)

               „acreditare privind mediul” înseamnă statutul a cărui sferă de aplicare este prevăzută la articolul 3 și care a fost acordat de BCE unui producător pentru a confirma faptul că activitatea sa de producere a bancnotelor euro este în conformitate cu cerințele prevăzute în secțiunea II;

               (f)

               „acreditare privind sănătatea și securitatea” înseamnă statutul a cărui sferă de aplicare este prevăzută la articolul 4 și care a fost acordat de BCE unui producător pentru a confirma faptul că activitatea sa de producere a bancnotelor euro este în conformitate cu cerințele prevăzute în secțiunea III;

               (g)

               „producător acreditat” înseamnă un producător căruia i-au fost acordate acreditarea privind mediul și acreditarea privind sănătatea și securitatea;

               (h)

               „autoritate de certificare” înseamnă o autoritate independentă de certificare care evaluează sistemele de management al mediului sau al sănătății și securității ale producătorilor și care este acreditată să confirme faptul că un producător îndeplinește cerințele seriei de standarde ISO 14000 sau OHSAS 18000;

               (i)

               „activitate de producere de bancnote euro” înseamnă producerea de bancnote euro sau de orice materii prime pentru bancnotele euro;

               (j)

               „zi lucrătoare a BCE” înseamnă o zi de luni până vineri, cu excepția sărbătorilor legale ale BCE;

               (k)

               „executarea plăcilor de imprimare” înseamnă producerea de plăci de imprimare pentru tehnologiile de tipărire offset sau intaglio utilizate pentru producerea de bancnote euro;

               (l)

               „producție individuală” înseamnă producția compusă din mai multe loturi alcătuite din aceleași materii prime de la aceiași furnizori, a căror compoziție este omogenă și nu introduce substanțe noi sau aceleași substanțe cu variații peste limită ale concentrațiilor, astfel cum sunt specificate de BCE într-un document distinct.

         Articolul 2
   Principii generale
   (1)   Un producător poate desfășura activitatea de producere a bancnotelor euro numai dacă BCE îi acordă acreditare privind mediul și acreditare privind sănătatea și securitatea pentru respectiva activitate.
   (2)   Cerințele BCE pentru acreditarea privind mediul și privind sănătatea și securitatea reprezintă cerințe minime. Producătorii pot adopta și pune în aplicare standarde în materie de mediu și/sau de sănătate și securitate mai stricte, dar BCE evaluează numai îndeplinirea de către producător a cerințelor prevăzute în prezenta decizie.
   (3)   Comitetul executiv are competența de a adopta toate deciziile privind acreditarea în materie de mediu și de sănătate și securitate a producătorilor, cu luarea în considerare a avizelor Comitetului pentru bancnote, și informează Consiliul guvernatorilor cu privire la acestea.
   (4)   Un producător acreditat poate desfășura activitatea de producere a bancnotelor euro numai în unitățile de producție pentru care a primit: (a) acreditarea privind mediul; și (b) acreditarea privind sănătatea și securitatea, fără a aduce atingere oricărei alte acreditări acordate în conformitate cu orice alt act juridic al BCE.
   (5)   Orice costuri și pierderi aferente înregistrate de un producător în legătură cu aplicarea prezentei decizii sunt suportate de către producător.
   (6)   BCE stabilește separat detaliile tehnice ale cerințelor care trebuie îndeplinite de către producători pentru a obține acreditarea privind mediul și acreditarea privind sănătatea și securitatea.
   Articolul 3
   Procedura de acreditare în materie de mediu
   (1)   Acreditarea în baza seriei de standarde ISO 14000 privind sistemele de management al mediului urmează procedura stabilită în secțiunea II. Un producător poate desfășura activitatea de producere a bancnotelor euro numai dacă BCE i-a acordat acreditarea privind mediul pentru respectiva activitate.
   (2)   Un producător poate primi acreditarea privind mediul pentru o activitate de producere a bancnotelor euro dacă îndeplinește cumulativ următoarele condiții:

               (a)

               respectă standardul ISO 14001 într-o anumită unitate de producție pentru o anumită activitate de producere a bancnotelor euro și i-a fost eliberat un certificat în acest sens de către autoritatea de certificare;

               (b)

               în cazul în care este o imprimerie, unitatea sa de producție este localizată într-un stat membru;

               (c)

               în cazul în care nu este o imprimerie, unitatea sa de producție este localizată într-un stat membru sau într-un stat membru al Asociației Europene a Liberului Schimb.

         (3)   Comitetul executiv poate, de la caz la caz, acorda excepții de la cerința privind localizarea prevăzută la alineatul (2) literele (b) și (c), luând în considerare avizul Comitetului pentru bancnote. Orice astfel de decizie este comunicată cu promptitudine Consiliului guvernatorilor. Orice decizie adoptată în acest sens de Consiliul guvernatorilor va fi respectată de Comitetul executiv.
   (4)   Acreditarea privind mediul este acordată unui producător pentru trei ani, sub rezerva oricărei decizii luate în conformitate cu articolul 13 sau 14.
   (5)   Un producător acreditat în materie de mediu nu poate externaliza producerea de bancnote euro sau de materii prime pentru bancnotele euro către altă unitate de producție sau către un terț, inclusiv filialele și societățile asociate ale producătorului, fără acordul prealabil scris al BCE.
   Articolul 4
   Procedura de acreditare în materie de sănătate și securitate
   (1)   Acreditarea în baza standardului OHSAS 18001 privind sistemele de management al sănătății și securității urmează procedura stabilită în secțiunea III. Un producător poate desfășura activitatea de producere a bancnotelor euro numai dacă BCE i-a acordat acreditarea privind sănătatea și securitatea pentru respectiva activitate.
   (2)   Un producător poate primi acreditarea privind sănătatea și securitatea pentru o activitate de producere a bancnotelor euro dacă îndeplinește cumulativ următoarele condiții:

               (a)

               respectă standardul OHSAS 18001 într-o anumită unitate de producție pentru o anumită activitate de producere a bancnotelor euro și i-a fost eliberat un certificat în acest sens de către autoritatea de certificare;

               (b)

               în cazul în care este o imprimerie, unitatea sa de producție este localizată într-un stat membru;

               (c)

               în cazul în care nu este o imprimerie, unitatea sa de producție este localizată într-un stat membru sau într-un stat membru al Asociației Europene a Liberului Schimb.

         (3)   Comitetul executiv poate, de la caz la caz, acorda excepții de la cerința privind localizarea prevăzută la alineatul (2) literele (b) și (c), luând în considerare avizul Comitetului pentru bancnote. Orice astfel de decizie este comunicată cu promptitudine Consiliului guvernatorilor. Orice decizie adoptată în acest sens de Consiliul guvernatorilor va fi respectată de Comitetul executiv.
   (4)   Acreditarea privind sănătatea și securitatea este acordată unui producător pentru trei ani, sub rezerva oricărei decizii luate în conformitate cu articolul 13 sau 14.
   (5)   Un producător acreditat în materie de sănătate și securitate nu poate externaliza producerea de bancnote euro sau de materii prime pentru bancnotele euro către o altă unitate de producție sau către un terț, inclusiv filialele și societățile asociate ale producătorului, fără acordul prealabil scris al BCE.
   SECȚIUNEA II

      PROCEDURA DE ACREDITARE ÎN MATERIE DE MEDIU

   Articolul 5
   Solicitarea de inițiere
   (1)   Un producător care dorește să desfășoare o activitate de producere a bancnotelor euro transmite BCE o solicitare scrisă pentru inițierea procedurii de acreditare în materie de mediu. Solicitarea de inițiere include toate elementele următoare:

               (a)

               o indicare a unității de producție și a localizării acesteia;

               (b)

               o copie a certificatului ISO 14001 pentru unitatea indicată;

               (c)

               un rezumat în limba engleză al celui mai recent raport de audit anual emis de autoritatea de certificare;

               (d)

               un raport anual în limba engleză care descrie funcționarea sistemului său intern de management al mediului, utilizând un model furnizat de către BCE.

         (2)   BCE verifică dacă documentația furnizată de producător în solicitarea de inițiere a acestuia este completă. Aceasta îl informează pe producător cu privire la rezultatul acestei evaluări în termen de 30 de zile lucrătoare ale BCE de la data primirii solicitării de inițiere. BCE poate prelungi acest termen o singură dată, cu notificarea în scris a producătorului. În timpul efectuării acestei verificări, BCE poate solicita producătorului informații suplimentare în legătură cu cerințele enumerate la alineatul (1). În cazul în care solicită informații suplimentare, BCE îl informează pe producător cu privire la rezultatul acestei evaluări în termen de 20 de zile lucrătoare ale BCE de la data primirii informațiilor suplimentare.
   (3)   BCE respinge solicitarea de inițiere și îl înștiințează în scris pe producător cu privire la decizia sa și motivele care au stat la baza acesteia în termenele prevăzute la alineatul (2), în oricare dintre următoarele cazuri:

               (a)

               producătorul nu furnizează informațiile prevăzute la alineatul (1);

               (b)

               producătorul nu furnizează orice informație suplimentară care a fost solicitată de BCE în temeiul alineatului (2) într-o perioadă de timp rezonabilă stabilită de comun acord;

               (c)

               a fost revocată acreditarea privind mediul acordată producătorului, iar perioada de interdicție pentru depunerea unei noi solicitări prevăzută în decizia de revocare nu a expirat;

               (d)

               localizarea unității de producție nu îndeplinește cerințele prevăzute la articolul 3 alineatul (2) litera (b) sau (c).

         Articolul 6
   Acreditarea privind mediul
   (1)   În cazul unei evaluări pozitive de către BCE a solicitării de inițiere în conformitate cu articolul 5 alineatul (2), producătorului i se acordă acreditarea privind mediul.
   (2)   Decizia BCE de a acorda producătorului acreditarea privind mediul menționează în mod clar:

               (a)

               denumirea producătorului;

               (b)

               unitatea de producție pentru care este acordată acreditarea privind mediul și adresa exactă a acesteia;

               (c)

               data expirării acreditării privind mediul;

               (d)

               orice condiții specifice cu privire la literele (b) și (c).

         (3)   Acreditarea privind mediul este acordată unui producător pentru o perioadă reînnoibilă de trei ani. În cazul în care producătorul acreditat în materie de mediu solicită din nou acreditarea privind mediul anterior datei de expirare a acestei acreditări, acreditarea sa privind mediul continuă să fie valabilă până la adoptarea de către BCE a unei decizii în temeiul alineatului (1).
   (4)   În cazul în care BCE respinge solicitarea de acreditare privind mediul, producătorul poate iniția procedura de revizuire prevăzută la articolul 15.
   SECȚIUNEA III

      PROCEDURA DE ACREDITARE ÎN MATERIE DE SĂNĂTATE ȘI SECURITATE

   Articolul 7
   Solicitarea de inițiere
   (1)   Un producător care dorește să desfășoare o activitate de producere a bancnotelor euro transmite BCE o solicitare scrisă pentru inițierea procedurii de acreditare în materie de sănătate și securitate. Această solicitare de inițiere include toate elementele următoare:

               (a)

               o indicare a unității de producție și a localizării acesteia;

               (b)

               o copie a certificatului OHSAS 18001 pentru unitatea indicată;

               (c)

               un rezumat în limba engleză al celui mai recent raport de audit anual emis de autoritatea de certificare;

               (d)

               un raport anual în limba engleză care descrie funcționarea sistemului său intern de management al sănătății și securității, utilizând un model furnizat de către BCE.

         (2)   BCE verifică dacă documentația furnizată de producător în solicitarea de inițiere a acestuia este completă. Aceasta îl informează pe producător cu privire la rezultatul acestei evaluări în termen de 30 de zile lucrătoare ale BCE de la data primirii solicitării de inițiere. BCE poate prelungi acest termen o singură dată, cu notificarea în scris a producătorului. În timpul efectuării acestei verificări, BCE poate solicita producătorului informații suplimentare în legătură cu cerințele enumerate la alineatul (1). În cazul în care solicită informații suplimentare, BCE îl informează pe producător cu privire la rezultatul acestei evaluări în termen de 20 de zile lucrătoare ale BCE de la data primirii informațiilor suplimentare.
   (3)   BCE respinge solicitarea de inițiere și îl înștiințează în scris pe producător cu privire la decizia sa și motivele care au stat la baza acesteia în termenele prevăzute la alineatul (2), în oricare dintre următoarele cazuri:

               (a)

               producătorul nu furnizează informațiile prevăzute la alineatul (1);

               (b)

               producătorul nu furnizează orice informație suplimentară care a fost solicitată de BCE în temeiul alineatului (2) într-o perioadă de timp rezonabilă stabilită de comun acord;

               (c)

               a fost revocată acreditarea privind sănătatea și securitatea acordată producătorului, iar perioada de interdicție pentru depunerea unei noi solicitări prevăzută în decizia de revocare nu a expirat;

               (d)

               localizarea unității de producție nu îndeplinește cerințele prevăzute la articolul 4 alineatul (2) litera (b) sau (c).

         Articolul 8
   Acreditarea privind sănătatea și securitatea
   (1)   În cazul unei evaluări pozitive de către BCE a solicitării de inițiere în conformitate cu articolul 7 alineatul (2), producătorului i se acordă acreditarea privind sănătatea și securitatea.
   (2)   Decizia BCE de a acorda producătorului acreditarea privind sănătatea și securitatea prevede în mod clar:

               (a)

               denumirea producătorului;

               (b)

               unitatea de producție pentru care este acordată acreditarea privind sănătatea și securitatea și adresa exactă a acesteia;

               (c)

               data expirării acreditării privind sănătatea și securitatea;

               (d)

               orice condiții specifice cu privire la literele (b) și (c).

         (3)   Acreditarea privind sănătatea și securitatea este acordată unui producător pentru o perioadă reînnoibilă de trei ani. În cazul în care producătorul acreditat în materie de sănătate și securitate solicită din nou acreditarea privind sănătatea și securitatea anterior datei de expirare a acestei acreditări, acreditarea sa privind sănătatea și securitatea continuă să fie valabilă până la adoptarea de către BCE a unei decizii în temeiul alineatului (1).
   (4)   În cazul în care BCE respinge solicitarea de acreditare privind sănătatea și securitatea, producătorul poate iniția procedura de revizuire prevăzută la articolul 15.
   SECȚIUNEA IV

      OBLIGAȚII CONTINUE

   Articolul 9
   Obligațiile continue ale producătorilor acreditați
   (1)   Un producător acreditat înștiințează BCE în scris și fără întârziere nejustificată cu privire la oricare dintre următoarele:

               (a)

               deschiderea oricărei proceduri de lichidare sau reorganizare a producătorului sau a oricăror proceduri similare;

               (b)

               desemnarea unui lichidator, administrator judiciar, administrator sau a oricărei persoane cu funcție echivalentă, pentru producător;

               (c)

               orice intenție de a subcontracta sau de a implica terți în activitatea de producere a bancnotelor euro pentru care producătorul beneficiază de acreditare privind mediul și privind sănătatea și securitatea;

               (d)

               orice modificare apărută după acordarea acreditării privind mediul și privind sănătatea și securitatea și care afectează sau poate afecta îndeplinirea cerințelor în vederea acreditării privind mediul și privind sănătatea și securitatea;

               (e)

               orice schimbare cu privire la controlul asupra producătorului acreditat ca urmare a schimbării structurii de proprietate asupra acestuia sau din orice alte motive.

         (2)   Un producător acreditat furnizează BCE, cu privire la unitatea de producție relevantă:

               (a)

               o copie a certificatelor deținute pentru sistemele sale de management al mediului și al sănătății și securității de fiecare dată când este reînnoit certificatul prevăzut la articolul 3 alineatul (2) litera (a) și articolul 4 alineatul (2) litera (a);

               (b)

               pentru fiecare an calendaristic și în termen de patru luni de la sfârșitul anului, rezumatele, traduse în limba engleză, ale celor mai recente rapoarte de audit extern privind mediul și privind sănătatea și securitatea emise de autoritățile de certificare relevante;

               (c)

               pentru fiecare an calendaristic și în termen de patru luni de la sfârșitul anului, rapoartele anuale în limba engleză privind funcționarea sistemelor sale de management al mediului și al sănătății și securității, în baza modelelor prevăzute la articolul 5 alineatul (1) litera (d) și articolul 7 alineatul (1) litera (d);

               (d)

               pentru fiecare an calendaristic și în termen de patru luni de la sfârșitul anului, informații generale și date privind mediul în legătură cu consumul și emisiile anuale generate de activitatea de producere a bancnotelor euro, astfel cum sunt stabilite în Chestionarul privind mediul al BCE furnizat de aceasta.

         (3)   În cazul în care producătorul acreditat este o imprimerie, acesta:

               (a)

               efectuează analize asupra substanțelor chimice specificate în lista prevăzută la articolul 10 alineatul (1), care sunt realizate de laboratoarele indicate în lista prevăzută la articolul 10 alineatul (2). Aceste analize sunt efectuate asupra bancnotelor euro finalizate, în conformitate cu procedurile operaționale standard stabilite în mod separat, cel puțin o dată pentru fiecare producție individuală și, în plus, oricând producătorul acreditat consideră adecvat să monitorizeze conformitatea cu limitele de acceptabilitate ale substanțelor chimice. Producătorul acreditat transmite BCE rapoarte cu privire la analiza fiecărui eșantion, utilizând modelul de buletin de analiză furnizat de către BCE;

               (b)

               raportează pentru fiecare an calendaristic și în termen de patru luni de la sfârșitul anului cu privire la activitatea laboratoarelor care au efectuat analizele prevăzute la litera (a), utilizând modelul de raport privind activitatea furnizat de către BCE;

               (c)

               încheie contracte de aprovizionare cu furnizorii de materii prime pentru bancnotele euro, care includ obligația furnizorilor de materii prime pentru bancnotele euro de a se asigura că orice substanțe chimice incluse în materiile prime pentru bancnotele euro produse de aceștia din urmă, atunci când sunt analizate în bancnotele euro finalizate în conformitate cu alineatul (3) litera (a), nu depășesc limitele de acceptabilitate prevăzute la articolul 10 alineatul (1). Pentru a îndeplini această cerință, producătorul acreditat transmite furnizorilor de materii prime pentru bancnotele euro toată documentația relevantă. Furnizorii de materii prime pentru bancnotele euro pot utiliza laboratoarele specificate în lista prevăzută la articolul 10 alineatul (2) pentru propriile necesități analitice;

               (d)

               se asigură că orice societate care execută plăci de imprimare către care subcontractează deține certificate ISO 14001 și OHSAS 18001 valabile pentru unitățile de producție relevante ale acesteia.

         (4)   Un producător acreditat păstrează confidențialitatea detaliilor tehnice referitoare la cerințele privind mediul și privind sănătatea și securitatea prevăzute la articolul 2 alineatul (6).
   Articolul 10
   Obligațiile continue ale BCE
   (1)   BCE stabilește o listă de substanțe chimice care trebuie analizate și limitele de acceptabilitate pentru acestea. Fără a aduce atingere articolului 19, depășirea acestor limite de acceptabilitate, inclusiv în cazurile prevăzute la articolul 9 alineatul (3) litera (c), nu are impact asupra acreditării privind sănătatea și securitatea acordate producătorului.
   (2)   BCE menține o listă a laboratoarelor care trebuie utilizate pentru analizarea prezenței și concentrației substanțelor chimice de pe lista prevăzută la alineatul (1). Metodele de analiză care urmează a fi aplicate sunt stabilite în mod separat.
   (3)   BCE informează producătorii acreditați cu privire la orice actualizări ale listelor prevăzute la alineatele (1) și (2).
   SECȚIUNEA V

      CONSECINȚELE NECONFORMITĂȚII

   Articolul 11
   Neconformitatea
   Nerespectarea de către producătorul acreditat a oricăreia dintre obligațiile prevăzute la articolul 9 sau caracterul incomplet al informațiilor furnizate BCE în conformitate cu articolul 9 alineatul (2) literele (b), (c) și (d) și articolul 9 alineatul (3) literele (a) și (b) reprezintă un caz de neconformitate a producătorului cu cerințele pentru acreditarea în materie de mediu sau de sănătate și securitate.
   Articolul 12
   Observația scrisă
   (1)   În cazul unei neconformități de tipul celor prevăzute la articolul 11, BCE transmite producătorului acreditat o observație scrisă prin care stabilește termenul până la care producătorul trebuie să remedieze cazul de neconformitate.
   (2)   Observația scrisă menționează că, în cazul în care: (a) neconformitatea nu a fost remediată în termenul prevăzut la alineatul (1); sau (b) apare un al doilea caz de neconformitate în termenul prevăzut la alineatul (1), BCE ia o decizie în temeiul articolului 13.
   Articolul 13
   Suspendarea acreditării privind mediul sau privind sănătatea și securitatea pentru noi comenzi
   (1)   În cazul în care, în termenul prevăzut la articolul 12 alineatul (1), neconformitatea nu a fost remediată sau apare un al doilea caz de neconformitate, dar producătorul acreditat arată în mod rezonabil că va putea corecta neconformitatea, BCE ia o decizie:

               (a)

               în care este stabilit, cu consultarea producătorului acreditat, un termen până la care producătorul acreditat să remedieze cazul de neconformitate;

               (b)

               prin care este suspendată acreditarea acordată producătorului acreditat în ceea ce privește capacitatea acestuia de a accepta comenzi noi pentru activitatea de producere a bancnotelor euro în cauză, inclusiv participarea la licitații referitoare la o activitate de producere a bancnotelor euro, până la expirarea termenului prevăzut la litera (a) sau, în cazul în care neconformitatea a fost remediată în acest termen, până la această remediere.

         (2)   Dacă, totuși, producătorul acreditat nu arată în mod rezonabil că va putea corecta neconformitatea prevăzută la alineatul (1), BCE ia o decizie în conformitate cu articolul 14.
   Articolul 14
   Revocarea acreditării privind mediul sau a celei privind sănătatea și securitatea
   (1)   BCE revocă acreditarea privind mediul sau acreditarea privind sănătatea și securitatea acordată unui producător acreditat: (a) în cazul în care producătorul acreditat nu poate remedia cazul de neconformitate în termenul prevăzut la articolul 13 alineatul (1) litera (a); sau (b) în conformitate cu articolul 13 alineatul (2).
   (2)   În decizia de revocare, BCE indică data de la care producătorul acreditat poate solicita din nou o acreditare.
   Articolul 15
   Procedura de revizuire
   (1)   În cazul în care BCE a adoptat oricare dintre următoarele decizii:

               (a)

               de respingere a solicitării de inițiere a unei proceduri de acreditare în materie de mediu sau de sănătate și securitate;

               (b)

               de refuz al acordării acreditării privind mediul sau privind sănătatea și securitatea;

               (c)

               o decizie în conformitate cu articolele 12-14,

         producătorul sau producătorul acreditat poate transmite Consiliului guvernatorilor o solicitare scrisă pentru revizuirea deciziei, în termen de 30 de zile lucrătoare ale BCE de la notificarea deciziei respective. Producătorul sau producătorul acreditat include motivele sale pentru o asemenea solicitare și toate informațiile justificative.
   (2)   În cazul unei solicitări explicite și motivate a producătorului sau producătorului acreditat, Consiliul guvernatorilor poate suspenda aplicarea deciziei care urmează a fi revizuită.
   (3)   Consiliul guvernatorilor revizuiește decizia și îi comunică în scris producătorului sau producătorului acreditat decizia sa motivată în termen de două luni de la primirea solicitării.
   (4)   Aplicarea alineatelor (1)-(3) nu aduce atingere niciunuia dintre drepturile prevăzute la articolele 263 și 265 din tratat.
   SECȚIUNEA VI

      ACTIVITATEA ÎN MATERIE DE MEDIU

   Articolul 16
   Informații privind activitatea în materie de mediu a producătorului acreditat
   Pentru a evalua mai bine activitatea în materie de mediu a producătorilor acreditați, BCE poate solicita producătorilor acreditați informații specifice sau clarificări cu privire la datele furnizate în Chestionarul privind mediul al BCE prevăzut la articolul 9 alineatul (2) litera (d). Dacă este necesar, BCE poate solicita o întâlnire cu producătorul acreditat la sediul BCE. De asemenea, BCE poate decide, cu permisiunea producătorului acreditat și în conformitate cu toate cerințele de securitate în vigoare referitoare la producătorul acreditat, să efectueze o vizită la fața locului. De asemenea, producătorul acreditat poate invita BCE la o vizită la fața locului pentru a clarifica datele furnizate în Chestionarul privind mediul al BCE.
   SECȚIUNEA VII

      DISPOZIȚII FINALE

   Articolul 17
   Registrul BCE de acreditare
   (1)   BCE păstrează un registru al acreditărilor privind mediul și sănătatea și securitatea, care:

               (a)

               cuprinde producătorii cărora le-a fost acordată acreditarea privind mediul și sănătatea și securitatea și unitățile de producție aferente;

               (b)

               indică pentru fiecare unitate de producție activitatea de producere a bancnotelor euro pentru care a fost acordată acreditarea privind mediul și sănătatea și securitatea;

               (c)

               înregistrează expirarea oricărei acreditări privind mediul și sănătatea și securitatea.

         (2)   În cazul în care BCE adoptă o decizie în temeiul articolului 13, înregistrează durata suspendării.
   (3)   În cazul în care BCE adoptă o decizie în temeiul articolului 14, elimină denumirea producătorului din registru.
   (4)   BCE pune la dispoziția BCN și a producătorilor acreditați o listă a tuturor producătorilor acreditați incluși în registru și orice actualizări ale acesteia.
   Articolul 18
   Raportul anual
   (1)   În baza informațiilor furnizate de producătorii acreditați, BCE întocmește un raport anual privind impactul asupra mediului al activității de producere a bancnotelor euro și privind efectele sale asupra sănătății și securității.
   (2)   BCE pune la dispoziția publicului informații privind impactul general asupra mediului și asupra sănătății și securității al activității de producere a bancnotelor euro, în conformitate cu Regulamentul (CE) nr. 1367/2006 al Parlamentului European și al Consiliului din 6 septembrie 2006 privind aplicarea, pentru instituțiile și organismele comunitare, a dispozițiilor Convenției de la Aarhus privind accesul la informație, participarea publicului la luarea deciziilor și accesul la justiție în domeniul mediului (2).
   Articolul 19
   Dispoziție tranzitorie
   Începând cu producția din 2016 de bancnote euro, BCN nu validează bancnote euro tipărite cu substanțe chimice care depășesc limitele de acceptabilitate prevăzute la articolul 10 alineatul (1).
   Articolul 20
   Intrarea în vigoare
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   Se aplică începând cu producția din 2013 de bancnote euro.

      Adoptată la Frankfurt pe Main, 21 iunie 2011.

            Președintele BCE

         Jean-Claude TRICHET

      (1)  Disponibile la http://osha.europa.eu.

      (2)  JO L 264, 25.9.2006, p. 13.


title: Decizia nr. 1041/2009/CE a Parlamentului European și a Consiliului din 21 octombrie 2009 de instituire a unui program de cooperare în domeniul audiovizualului cu profesioniști din țări terțe (MEDIA Mundus)

text:
               4.11.2009

               RO

               Jurnalul Oficial al Uniunii Europene

               L 288/10

      DECIZIA NR. 1041/2009/CE A PARLAMENTULUI EUROPEAN ȘI A CONSILIULUI

   din 21 octombrie 2009
   de instituire a unui program de cooperare în domeniul audiovizualului cu profesioniști din țări terțe
   (MEDIA Mundus)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 150 alineatul (4) și articolul 157 alineatul (3),
   având în vedere propunerea Comisiei,
   având în vedere avizul Comitetului Economic și Social European (1),
   având în vedere avizul Comitetului Regiunilor (2),
   hotărând în conformitate cu procedura prevăzută la articolul 251 din tratat (3),
   întrucât:

               (1)

               Sectorul audiovizual contribuie la realizarea obiectivelor Agendei de la Lisabona, respectiv stimularea competitivității, competențelor, creșterii și locurilor de muncă într-o economie bazată pe cunoaștere. Acesta joacă un rol major în contextul inițiativei i2010 – umbrela politică pentru politicile europene privind societatea informațională și mass-media – în cadrul Agendei de la Lisabona.

               (2)

               Parlamentul European a subliniat în mod constant faptul că sectorul audiovizual are un aport important la economia europeană creativă și a cunoașterii, joacă un rol central în promovarea diversității culturale și a pluralismului și constituie o platformă importantă pentru libertatea de exprimare.

               (3)

               Sectoarele culturale și creative contribuie substanțial la economia culturală europeană, iar în 2004, în industriile creative au fost angajate cel puțin 5,8 milioane de persoane, echivalentul a 3,1 % din totalul populației încadrate în muncă din UE25.

               (4)

               Sprijinul Comunității pentru sectorul audiovizual are în vedere articolul 151 din tratat, care prevede că Comunitatea și statele membre favorizează cooperarea cu țările terțe și cu organizațiile internaționale care au competențe în domeniul culturii și că în acțiunile sale Comunitatea ține seama de aspectele culturale, în special pentru a respecta și a promova diversitatea culturilor sale.

               (5)

               În rezoluția sa din 16 noiembrie 2007 privind o agendă europeană pentru cultură (4), Consiliul a considerat cultura un element vital al relațiilor internaționale și a subliniat necesitatea de a-i spori rolul în relațiile externe și politica de dezvoltare a Uniunii Europene. Parlamentul European, în rezoluția sa din 10 aprilie 2008 privind o agendă europeană pentru cultură într-o lume în proces de globalizare, a subliniat, de asemenea, cu privire la Convenția UNESCO pentru protecția și promovarea diversității expresiilor culturale, importanța integrării unei dimensiuni culturale în toate politicile și programele, incluzând politicile externe și dezvoltarea.

               (6)

               La 21 noiembrie 2008, Consiliul și reprezentanții guvernelor statelor membre, reuniți în cadrul Consiliului, au adoptat unele concluzii privind promovarea diversității culturale și a dialogului intercultural în relațiile externe ale Uniunii Europene și ale statelor sale membre (5).

               (7)

               Comunicarea Comisiei din 8 iunie 2006 privind „Europa în lume” evidențiază legătura inextricabilă dintre politicile internă și externă ale Uniunii Europene și subliniază că Europa deține potențialul de a profita de noile oportunități create de piețele emergente și de globalizare, deoarece are o societate deschisă care poate integra oameni, idei și tehnologii noi.

               (8)

               Uniunea Europeană a fost un actor major în procesul care a condus la adoptarea Convenției UNESCO privind protecția și promovarea diversității expresiilor culturale, intrată în vigoare la data de 18 martie 2007, în urma ratificării de către Comunitatea Europeană și 13 state membre la 18 decembrie 2006. Scopul Convenției este de a consolida cooperarea și solidaritatea internațională pentru a favoriza expresiile culturale ale tuturor țărilor. Conform articolului 12 litera (e) din Convenție, părțile semnatare ale Convenției vor „încuraja încheierea acordurilor de coproducție și codistribuție”.

               (9)

               O serie de activități ale statelor membre, cum ar fi fondurile de coproducție și tratatele de coproducție internaționale, au drept scop intensificarea cooperării dintre industria audiovizuală europeană și industriile audiovizuale ale țărilor terțe. Sprijinul Comunității va completa aceste acțiuni.

               (10)

               Carta Drepturilor Fundamentale a Uniunii Europene, la articolul 11, recunoaște libertatea de exprimare și pluralismul mijloacelor de informare în masă.

               (11)

               Raportul de evaluare al programului MEDIA Plus a identificat importanța piețelor internaționale în depășirea problemelor industriei audiovizuale europene.

               (12)

               Peisajul audiovizual internațional a înregistrat transformări semnificative în ultimele două decenii și se confruntă în prezent cu noi provocări, în special din cauza impactului evoluțiilor tehnologice, cum ar fi proiecția cinematografică digitală, televiziunea cu platformă video la cerere (VOD) sau televiziunea digitală cu mai multe canale. Acest lucru a generat o creștere financiară puternică și investiții promițătoare și, prin urmare, o cerere din ce în ce mai mare de conținut audiovizual mai vast, oferind întreprinderilor numeroase oportunități. În consecință, există un interes ferm și în creștere pentru dezvoltarea de proiecte legate de diferitele aplicații digitale. În plus, există o puternică legătură între cooperarea internațională în cadrul proiectelor și capacitatea Uniunii de a promova în lume modelul său de reglementare privind problemele din domeniul audiovizualului și convergența dintre comunicațiile electronice și sectorul audiovizual.

               (13)

               Având în vedere importanța crescândă a dimensiunii internaționale a politicii audiovizuale, Parlamentul European a adoptat la 13 decembrie 2007, ca parte a bugetului pe 2008, o acțiune pregătitoare MEDIA Internațional, axată pe dezvoltarea relațiilor Uniunii cu piețele audiovizuale din țări terțe și care oferă posibilitatea de structurare și consolidare a relațiilor și rețelelor dintre profesioniștii europeni și cei din țări terțe în sectorul audiovizual, în interesul comun al industriei europene și al țărilor terțe implicate. Cererea de propuneri ulterioară a atras un mare interes atât din partea profesioniștilor europeni, cât și a celor din țări terțe. Au fost selectate optsprezece proiecte pentru a beneficia de ajutor. Primul an al acțiunii pregătitoare MEDIA Internațional a confirmat astfel interesele și nevoile sectorului pe plan internațional și necesitatea unei acțiuni comunitare.

               (14)

               Parlamentul European a reînnoit acțiunea pregătitoare MEDIA Internațional cu un buget majorat pentru 2009.

               (15)

               La 19 mai 2008, în cadrul unei reuniuni informale desfășurate la Cannes, miniștrii responsabili pentru probleme audiovizuale dintr-o serie de state membre au salutat inițiativa Parlamentului European privind acțiunea pregătitoare MEDIA Internațional și au încurajat Comisia „să urmărească dezvoltarea acestei inițiative și să examineze oportunitatea și posibilitatea prezentării unei propuneri de program de sprijin pentru promovarea cooperării între profesioniștii din industria audiovizuală europeană și profesioniștii din industria țărilor terțe, în beneficiul reciproc al tuturor participanților”.

               (16)

               O consultare publică deschisă a demonstrat o puternică susținere a unei cooperări mai strânse între profesioniștii europeni și din țări terțe în sectorul audiovizual, în special în domeniile formării profesionale, facilitării coproducțiilor, distribuției și difuzării operelor audiovizuale [incluzând platforme noi, precum video la cerere (VOD) și televiziune prin Internet (IPTV)] și culturii cinematografice.

               (17)

               Accesul pe piețele audiovizuale din țări terțe ar trebui facilitat prin difuzarea cunoștințelor de piață între profesioniștii care activează pe piețele respective și prin crearea de rețele între aceștia. În acest scop, proiectele care asigură formarea profesională ar trebui sprijinite în cadrul unui program.

               (18)

               Sectorul de distribuție determină diversitatea operelor audiovizuale oferite și posibilitățile de alegere ale consumatorului. Distribuitorii europeni sunt societăți mici și, din cauza structurii de piață și fragmentării pieței, aceștia sunt, spre deosebire de concurenții lor mari integrați pe verticală, slab dotați pentru a obține accesul pe piețele internaționale. De asemenea, au apărut noi actori și platforme de distribuție, care stimulează sau necesită un conținut audiovizual mai vast. Prin urmare, este indicat să se adopte măsuri pentru îmbunătățirea distribuției, a difuzării și a exploatării operelor europene în țările terțe, precum și a operelor țărilor terțe în Europa.

               (19)

               Prin urmare, este necesară instituirea unui program comunitar pentru sectorul audiovizual, care să ofere sprijin financiar proiectelor din domeniul schimbului de informații și formării profesionale, competitivității, distribuției, difuzării și exploatării conținutului audiovizual.

               (20)

               Pentru a asigura un beneficiu reciproc maxim și pentru a simplifica administrarea, proiectele din cadrul programului ar trebui să fie propuse și puse în aplicare prin cooperarea între profesioniști din Uniunea Europeană și din țări terțe și ar trebui să promoveze crearea de rețele la nivel internațional. Pentru a simplifica administrarea, proiectele ar trebui coordonate de un profesionist rezident al unei țări care participă la program.

               (21)

               Ar trebui elaborate și puse în aplicare măsuri corespunzătoare pentru prevenirea neregulilor și fraudei și pentru recuperarea fondurilor care au fost pierdute sau care au fost transferate sau utilizate inadecvat.

               (22)

               Este indicat să se stabilească, pe întreaga durată a programului, un pachet financiar care să constituie principala referință pentru autoritatea bugetară, în înțelesul punctului 37 al Acordului interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (6).

               (23)

               Măsurile necesare pentru punerea în aplicare a prezentei decizii ar trebui să se adopte în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (7).

               (24)

               Mecanismele de monitorizare și evaluare a programului ar trebui să includă rapoarte anuale detaliate, precum și obiective și indicatori specifici, măsurabili, realizabili, relevanți și limitați în timp.

               (25)

               Deoarece obiectivele prezentei decizii nu pot fi realizate în mod satisfăcător de către statele membre, având în vedere caracterul transnațional și internațional al acțiunilor propuse, și pot, așadar, având în vedere amploarea și efectele acțiunilor respective, să fie realizate mai bine la nivel comunitar, Comunitatea poate adopta măsuri în conformitate cu principiul subsidiarității, astfel cum este prevăzut la articolul 5 din tratat. În conformitate cu principiul proporționalității, astfel cum este enunțat în respectivul articol, prezenta decizie nu depășește ceea ce este necesar pentru atingerea acestor obiective,

         DECID:
   CAPITOLUL I

      DISPOZIȚII GENERALE

   Articolul 1
   Instituirea și obiectivele programului
   (1)   Prezenta decizie instituie programul MEDIA Mundus (denumit în continuare „programul”) în vederea finanțării proiectelor de cooperare internațională din sectorul audiovizual pentru perioada 1 ianuarie 2011 - 31 decembrie 2013.
   (2)   Programul urmărește sporirea competitivității industriei audiovizuale europene, oferirea posibilității Europei de a-și juca mai eficient rolul cultural și politic în lume și sporirea posibilităților de alegere ale consumatorului și a diversității culturale. Programul va urmări îmbunătățirea accesului pe piețele din țările terțe și construirea încrederii și a relațiilor de lucru pe termen lung.
   Articolul 2
   Domeniul de aplicare al programului
   Programul se adresează profesioniștilor europeni și din țări terțe.
   Articolul 3
   Definiții
   În înțelesul prezentei decizii, se aplică următoarele definiții:

               1.

               „profesionist european” desemnează un profesionist care

                           (a)

                           este resortisant al:

                                       (i)

                                       unui stat membru al Uniunii Europene; sau

                                       (ii)

                                       unui stat AELS care este membru al SEE, în conformitate cu dispozițiile din partea VI a Acordului SEE; sau

                                       (iii)

                                       unei țări menționate la articolul 8 alineatele (1) și (2) din Decizia nr. 1718/2006/CE (8) și care nu este deja menționată la punctul (ii), în situațiile în care țara respectivă:

                                                   —

                                                   își declară dorința de a fi membră a programului; și

                                                   —

                                                   plătește o contribuție, calculată pe aceeași bază ca și contribuția sa la programul MEDIA 2007;

                                 sau

                           (b)

                           este constituit ca persoană juridică într-una dintre țările menționate la litera (a) punctul (i) sau într-o țară care îndeplinește cerințele de la litera (a) punctele (ii) sau (iii), persoană juridică deținută, direct sau prin participare majoritară, și care continuă să fie deținută de către una sau mai multe dintre țările respective sau de unul sau mai mulți resortisanți ai țărilor respective până la finalizarea proiectului;

               2.

               „profesionist dintr-o țară terță” înseamnă un profesionist care nu este profesionist european;

               3.

               „țară terță” înseamnă o altă țară decât cele menționate la punctul 1 litera (a) punctul (i) sau cele care îndeplinesc cerințele prevăzute la punctul 1 litera (a) punctele (ii) sau (iii);

               4.

               „operă audiovizuală” desemnează o serie de imagini în mișcare cu sau fără sunet. Printre exemplele de opere audiovizuale se numără lungmetrajele, documentarele și filmele de animație;

               5.

               „opere europene” înseamnă operele audiovizuale care provin din țările menționate la punctul 1 litera (a) punctele (i), (ii) sau (iii).

         Articolul 4
   Condiții de participare la program
   (1)   Pentru a fi eligibile pentru finanțare în cadrul programului, proiectele sunt propuse și puse în aplicare în comun de către profesioniști europeni și din țări terțe.
   (2)   Fiecare proiect promovează crearea de rețele internaționale. În acest scop, fiecare proiect are minimum trei parteneri. Cu toate acestea, în cazul în care efectul necesar de creare de rețele este garantat, pot fi admise proiecte cu doar doi parteneri.
   (3)   Fiecare proiect este coordonat de un profesionist european și include cel puțin un partener dintr-o țară terță. Coordonatorul este responsabil pentru prezentarea propunerii, pentru gestionarea proiectului și pentru administrarea și execuția financiară a acestuia.
   CAPITOLUL II

      OBIECTIVELE SPECIFICE ALE PROGRAMULUI

   Articolul 5
   Obiectivul specific 1: Schimbul de informații, formarea profesională și cunoașterea pieței
   În domeniul schimbului de informații și al formării profesionale, obiectivul operațional al programului îl reprezintă consolidarea competențelor profesioniștilor europeni și din țările terțe, mai ales prin:

               (a)

               o mai bună înțelegere, de către profesioniști, în special a condițiilor de funcționare, a cadrelor juridice (inclusiv în domeniul drepturilor de proprietate intelectuală), a sistemelor de finanțare și a posibilităților de cooperare de pe piețele audiovizuale ale acestora;

               (b)

               garantarea și facilitarea cooperării în domeniul audiovizualului între profesioniști prin îmbunătățirea nivelului acestora de cunoaștere a piețelor audiovizuale;

               (c)

               facilitarea creării de rețele și apariția unor relații de lucru pe termen lung, în special prin burse; sau

               (d)

               susținerea formării profesionale inițiale și de-a lungul vieții.

         Articolul 6
   Obiectivul specific 2: Competitivitate și distribuție
   Cu privire la îmbunătățirea competitivității industriei audiovizuale europene și a distribuției operelor europene în afara Europei, precum și a operelor țărilor terțe în Europa, obiectivele operaționale ale programului reprezintă:

               (a)

               facilitarea căutării unor parteneri din țări terțe pentru operele europene. Programul sprijină organizarea piețelor de coproducție și evenimentele de căutare a partenerilor („pitching”), vizând reunirea potențialilor parteneri (de exemplu scenariști, regizori, actori, producători și distribuitori);

               (b)

               încurajarea vânzărilor și a promovării operelor europene pe piețele țărilor terțe, precum și a operelor audiovizuale din țări terțe în Europa. Programul încurajează încheierea de acorduri între grupări de deținători de drepturi/agenți de vânzări/distribuitori pentru a asigura distribuția (de exemplu în cinematografe, la posturile de televiziune, prin IPTV – televiziunea prin Internet, Web TV – televiziunea online și pe platforme VOD – video la cerere) și promovarea.

         Articolul 7
   Obiectivul specific 3: Difuzare
   Pentru a îmbunătăți difuzarea și vizibilitatea operelor europene în țări terțe, precum și difuzarea și vizibilitatea operelor din țări terțe în Europa și pentru a dezvolta cererea publicului, în special cea a publicului tânăr, pentru un conținut audiovizual divers din punct de vedere cultural, obiectivele operaționale ale programului sunt:

               (a)

               încurajarea operatorilor de cinematografe din țările europene și terțe să promoveze reciproc condiții de programare și exploatare (durata, expunerea și numărul de proiecții) pentru prezentarea în premieră absolută ale operelor audiovizuale. Programul sprijină proiectele prezentate de rețelele de cinematografe care dețin săli în Europa și în țările terțe care programează un număr semnificativ de opere audiovizuale pe teritoriul/teritoriile partenerului (partenerilor);

               (b)

               extinderea furnizării conținutului audiovizual și îmbunătățirea condițiilor de transmisie și distribuție a operelor audiovizuale din țările terțe prin canale de distribuție europene (de exemplu, posturi de televiziune, IPTV – televiziunea prin Internet, Web TV – televiziunea online, platforme VOD – video la cerere) și a operelor europene prin canale de distribuție internaționale. Programul sprijină parteneriatele dintre posturile de televiziune (sau platformele VOD – video la cerere) și deținătorii de drepturi vizând transmisia unui pachet de opere sau distribuirea unui catalog de opere pe platforme VOD – video la cerere;

               (c)

               facilitarea organizării de evenimente și inițiative de culturalizare cinematografică adresate, în special, publicului tânăr, destinate promovării pe plan internațional a diversității operelor audiovizuale și extinderii cererii publicului de conținut audiovizual diversificat din punct de vedere cultural.

         CAPITOLUL III

      DISPOZIȚII FINANCIARE ȘI MECANISME DE PUNERE ÎN APLICARE A PROGRAMULUI

   Articolul 8
   Dispoziții financiare
   (1)   Măsurile finanțate în temeiul prezentei decizii sunt puse în aplicare în conformitate cu Regulamentul (CE, Euratom) nr. 1605/2002 (9).
   (2)   În conformitate cu articolul 176 alineatele (2) și (4) din Regulamentul (CE, Euratom) nr. 2342/2002 (10), Comisia poate decide, în funcție de beneficiari și de tipul de acțiune, dacă aceștia pot fi exceptați de la verificarea competențelor și calificărilor profesionale necesare finalizării cu succes a unei acțiuni sau a unui program de lucru.
   (3)   În funcție de tipul de acțiune, ajutorul financiar poate lua forma unor subvenții (rambursate în contul contribuției programului, excluzând sprijinul pentru dublaj/subtitrare) sau a unor burse. Comisia poate, de asemenea, acorda premii pentru activitățile sau proiectele programului. În funcție de natura activității, se poate autoriza finanțarea forfetară sau utilizarea de baremuri pentru costuri unitare în conformitate cu articolul 181 din Regulamentul (CE, Euratom) nr. 2342/2002.
   (4)   Finanțarea acordată în cadrul programului nu poate depăși 50 % din costurile finale ale proiectului care va fi finanțat. Cu toate acestea, în cazurile prevăzute în mod expres în programul de lucru anual și în cererea de propuneri, finanțarea se poate ridica până la 80 %.
   (5)   În conformitate cu articolul 113 alineatul (1) din Regulamentul (CE, Euratom) nr. 1605/2002, coroborat cu articolul 172 alineatul (1) din Regulamentul (CE, Euratom) nr. 2342/2002, contribuția beneficiarilor poate fi adusă fie integral, fie parțial în natură, dacă valoarea contribuției poate fi stabilită pe baza costurilor suportate efectiv și justificate în mod corespunzător prin documente contabile sau a costurilor general acceptate pe piața în cauză. Localurile puse la dispoziție în scopuri de formare sau promovare pot fi incluse în aceste contribuții.
   (6)   În conformitate cu articolul 112 alineatul (1) din Regulamentul (CE, Euratom) nr. 1605/2002, Comisia poate decide, în situațiile prevăzute în programul de lucru anual și în cererea de propuneri, ca acele costuri direct asociate punerii în aplicare a proiectului să fie eligibile pentru finanțare, chiar dacă au fost parțial efectuate de beneficiar înainte de procedura de selecție.
   Articolul 9
   Punerea în aplicare a programului
   (1)   Răspunderea pentru punerea în aplicare a programului revine Comisiei, în conformitate cu dispozițiile prevăzute în anexă. Comisia ia măsuri pentru a garanta că acțiunile sprijinite în baza obiectivelor specifice prevăzute la articolele 5-7 se completează reciproc.
   (2)   Următoarele măsuri de punere în aplicare a programului se adoptată în conformitate cu procedura de gestionare menționată la articolul 10 alineatul (2):

               (a)

               un plan de lucru anual, incluzând prioritățile;

               (b)

               o defalcare internă anuală a resurselor programului, incluzând defalcarea între măsurile din diferitele domenii;

               (c)

               orientările generale pentru punerea în aplicare a programului;

               (d)

               conținutul cererilor de propuneri, definirea criteriilor și procedurilor pentru selecția proiectelor;

               (e)

               selecția de propuneri pentru alocarea fondurilor comunitare de peste:

                           —

                           200 000 EUR anual pe beneficiar, în cazul obiectivului specific 1;

                           —

                           300 000 EUR anual pe beneficiar, în cazul obiectivului specific 2;

                           —

                           300 000 EUR anual pe beneficiar, în cazul obiectivului specific 3.

         (3)   Comisia adoptă decizii privind selecția, altele decât cele menționate la alineatul (2) litera (e). Comisia pune la dispoziția Parlamentului European și a comitetului menționat la articolul 10 toate informațiile relevante, inclusiv deciziile de selecție luate în conformitate cu prezentul alineat în termen de două zile lucrătoare de la adoptarea acestor decizii.
   Articolul 10
   Procedura comitetului
   (1)   Comisia este asistată de comitetul instituit în temeiul articolului 11 din Decizia nr. 1718/2006/CE, format din reprezentanți ai statelor membre și prezidat de reprezentantul Comisiei.
   (2)   Atunci când se face trimitere la prezentul alineat, se aplică articolele 4 și 7 din Decizia 1999/468/CE, având în vedere dispozițiile articolului 8 din respectiva decizie.
   (3)   Termenul prevăzut la articolul 4 alineatul (3) din Decizia 1999/468/CE se stabilește la două luni.
   Articolul 11
   Contribuția programului la alte politici și principii comunitare
   Programul ajută la consolidarea politicilor orizontale și principiilor Comunității prin:

               (a)

               contribuirea la dezbateri și informații despre Uniune ca spațiu al păcii, prosperității și securității;

               (b)

               promovarea principiului fundamental al libertății de expresie;

               (c)

               încurajarea conștientizării importanței diversității culturale, a valorilor comune, a dialogului intercultural și a multilingvismului în lume;

               (d)

               extinderea bazei de cunoștințe a economiei europene și contribuirea la consolidarea competitivității globale a Uniunii; și

               (e)

               contribuirea la combaterea tuturor formelor de discriminare pe bază de sex, rasă sau origine etnică, religie sau convingeri, handicap, vârstă sau orientare sexuală.

         Articolul 12
   Coerență și complementaritate
   Comisia acordă o atenție deosebită coerenței și complementarității programului în raport cu alte politici, instrumente și acțiuni comunitare relevante, în special coordonării cu programul MEDIA 2007 și punerii în aplicare a acestuia, precum și programelor de cooperare externă cu țări terțe, în sectoarele audiovizual și cultural.
   Articolul 13
   Monitorizare și evaluare
   (1)   Comisia monitorizează periodic proiectele. Rezultatele procesului de monitorizare sunt luate în considerare la punerea în aplicare a programului.
   (2)   Comisia asigură evaluarea externă și independentă a programului.
   (3)   Comisia prezintă Parlamentului European, Consiliului, Comitetului Economic și Social European și Comitetului Regiunilor:

               (a)

               o comunicare privind continuarea posibilă a programului, până la 31 ianuarie 2012;

               (b)

               un raport de evaluare ex post, până la 31 decembrie 2015.

         Articolul 14
   Pachet financiar
   (1)   Pachetul financiar pentru punerea în aplicare a programului pentru perioada prevăzută la articolul 1 alineatul (1) este stabilit la 15 000 000 EUR.
   (2)   Creditele anuale sunt autorizate de autoritatea bugetară în limitele cadrului financiar.
   CAPITOLUL IV

      INTRAREA ÎN VIGOARE

   Articolul 15
   Intrarea în vigoare
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Se aplică de la 1 ianuarie 2011.

      Adoptată la Strasbourg, 21 octombrie 2009.

            Pentru Parlamentul European

            Președintele

         J. BUZEK

            Pentru Consiliu

            Președintele

         C. MALMSTRÖM

      (1)  Avizul din 25 martie 2009 (JO C 228, 22.9.2009, p. 100).

      (2)  Avizul din 21 aprilie 2009 (JO C 200, 25.8.2009, p. 51).

      (3)  Avizul Parlamentului European din 7 mai 2009 (nepublicat încă în Jurnalul Oficial) și Decizia Consiliului din 14 septembrie 2009.

      (4)  JO C 287, 29.11.2007, p. 1.

      (5)  JO C 320, 16.12.2008, p. 10.

      (6)  JO C 139, 14.6.2006, p. 1.

      (7)  JO L 184, 17.7.1999, p. 23.

      (8)  Decizia nr. 1718/2006/CE a Parlamentului European și a Consiliului din 15 noiembrie 2006 privind punerea în aplicare a unui program de sprijin pentru sectorul audiovizual european (MEDIA 2007) (JO L 327, 24.11.2006, p. 12).

      (9)  Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (JO L 248, 16.9.2002, p. 1).

      (10)  Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (JO L 357, 31.12.2002, p. 1).

      ANEXĂ

         ACȚIUNI CARE URMEAZĂ SĂ FIE PUSE ÎN APLICARE

      1.   Obiectivul specific 1: schimb de informații, formare profesională și cunoașterea pieței

         Obiectiv operațional:
      Consolidarea competențelor profesioniștilor europeni și din țări terțe și îmbunătățirea nivelului de informare și de cunoaștere.
      Acțiuni care urmează să fie puse în aplicare:

                  —

                  Sprijinirea dezvoltării și a punerii în aplicare a modulelor de formare profesională incluzând stagiari și formatori din țări europene și din țări terțe, punându-se accentul pe condițiile de producție, coproducție, distribuție, prezentare și difuzare a operelor audiovizuale pe piețele internaționale relevante.

                  —

                  Sprijinirea dezvoltării și a punerii în aplicare a modulelor de formare profesională, incluzând stagiari și formatori din țări europene și din țări terțe, punându-se accentul pe includerea de noi tehnologii de producție, postproducție, distribuție (incluzând noi platforme de distribuție, precum IPTV – televiziunea prin Internet, Web TV – televiziunea online, platforme VOD – video la cerere), de marketing și de arhivare a operelor audiovizuale.

                  —

                  Încurajarea schimburilor dintre instituții și/sau a activităților existente de formare profesională continuă.

                  —

                  Contribuirea la formarea profesională a formatorilor.

            2.   Obiectivul specific 2: competitivitate și distribuție

      1.   Obiectiv operațional:
      Facilitarea căutării de parteneri pentru coproducții.
      Acțiuni care urmează să fie puse în aplicare:

                  —

                  Sprijinirea organizării de forumuri pentru dezvoltarea, finanțarea, coproducția și prevânzarea coproducțiilor internaționale, în special de piețe de coproducții și de evenimente de căutare a partenerilor („pitching”), vizând reunirea potențialilor parteneri (de exemplu scenariști, regizori, actori, producători și distribuitori).

            2.   Obiectiv operațional:
      Încurajarea vânzărilor și promovării pe plan internațional a operelor audiovizuale.
      Acțiuni care urmează să fie puse în aplicare:

                  —

                  Încurajarea încheierii de acorduri între grupări de deținători de drepturi/agenți de vânzări/distribuitori europeni și din țări terțe pentru a asigura distribuția (de exemplu în cinematografe, pe posturile de televiziune, prin IPTV – televiziunea prin Internet, Web TV – televiziunea online, platforme VOD – video la cerere) a operelor audiovizuale respective pe teritoriul/teritoriile partenerului (partenerilor).

                  —

                  Sensibilizarea publicului, prin campanii de promovare susținute, asupra lansării de filme din țările europene în întreaga lume și asupra lansării de filme din țări terțe în Europa.

                  —

                  Sprijinirea activităților de dublaj și subtitrare pentru distribuția și difuzarea prin toate canalele disponibile a operelor audiovizuale europene și din țări terțe în beneficiul producătorilor, distribuitorilor și radiodifuzorilor.

                  —

                  Încurajarea creării și consolidării rețelelor de cooperare artistică și industrială între deținătorii de drepturi/agenții de vânzări/distribuitorii europeni și din țări terțe.

            3.   Obiectivul specific 3: sprijinirea difuzării

      1.   Obiectiv operațional:
      Încurajarea operatorilor de cinematografe din țările europene și din țările terțe în sensul ameliorării reciproce a condițiilor de programare și de exploatare a operelor audiovizuale prezentate în premieră absolută.
      Acțiuni care urmează să fie puse în aplicare:

                  —

                  Sprijinirea proiectelor prezentate de proprietarii de cinematografe europeni și din țări terțe la programarea unui procent semnificativ de filme europene și, respectiv, din țări terțe pentru prezentarea în premieră absolută, pentru o durată minimă stabilită, în cinematografele comerciale. Sprijinul acordat va fi stabilit, în special, în funcție de durata, expunerea și numărul de proiecții în cinematografe ale filmelor din țări terțe (sau ale filmelor europene, în cazul proprietarilor de cinematografe din țări terțe) în cursul unei perioade de referință.

                  —

                  Sprijinirea creării și consolidării de rețele între proprietarii de cinematografe europeni și din țări terțe care să deruleze acțiuni comune pentru acest tip de programare.

            2.   Obiectiv operațional:
      Extinderea furnizării de conținut audiovizual și îmbunătățirea condițiilor de radiodifuzare și de distribuție pentru operele audiovizuale ale țărilor terțe pe canalele de distribuție europene, precum și pentru operele europene pe canalele de distribuție din țări terțe.
      Acțiuni care urmează să fie puse în aplicare:

                  —

                  Sprijinirea parteneriatelor dintre radiodifuzori (sau platformele VOD – video la cerere etc.) și deținătorii de drepturi europeni și din țări terțe vizând difuzarea unui pachet de opere europene sau din țări terțe sau distribuirea unui catalog de opere europene sau din țări terțe prin platforme VOD – video la cerere.

                  —

                  Construirea încrederii și a unor relații de lucru pe termen lung între radiodifuzori, platformele VOD – video la cerere și deținătorii de drepturi din statele europene și, respectiv, din țările terțe.

            3.   Obiectiv operațional:
      Facilitarea organizării de evenimente și de inițiative în materie de cultură cinematografică.
      Acțiuni care urmează să fie puse în aplicare:

                  —

                  Sprijinirea interconectării inițiativelor în materie de cultură cinematografică ale țărilor europene și ale țărilor terțe, în special a celor destinate publicului tânăr, pentru a promova pe plan internațional diversitatea operelor audiovizuale.

                  —

                  Sprijinirea parteneriatelor dintre posturile de televiziune europene și din țări terțe pentru difuzarea operelor audiovizuale dedicate publicului tânăr.


title: 2010/241/: Decizia Consiliului din 26 aprilie 2010 de numire a unui supleant olandez în cadrul Comitetului Regiunilor

text:
               29.4.2010

               RO

               Jurnalul Oficial al Uniunii Europene

               L 107/19

         DECIZIA CONSILIULUI
   din 26 aprilie 2010
   de numire a unui supleant olandez în cadrul Comitetului Regiunilor
   (2010/241/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea Guvernului Țărilor de Jos,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE și 2010/29/UE de numire a membrilor și a supleanților în cadrul Comitetului Regiunilor pentru perioada 26 ianuarie 2010-25 ianuarie 2015 (1).

               (2)

               Un post de supleant în cadrul Comitetului Regiunilor devine vacant ca urmare a încheierii mandatului domnului Harry DIJKSMA,

         ADOPTĂ PREZENTA DECIZIE:
   Articolul 1
   Se numește în calitate de supleant în cadrul Comitetului Regiunilor pentru durata rămasă a mandatului, respectiv până la 25 ianuarie 2015:
   Domnul M.F.A. (René) van DIESSEN, Gedeputeerde (Adjunct al comisarului regal), Provincia Flevoland.
   Articolul 2
   Prezenta decizie produce efecte de la data adoptării.

      Adoptată la Luxemburg, 26 aprilie 2010.

            Pentru Consiliu

            Președintele

         M. Á. MORATINOS

      (1)  JO L 348, 29.12.2009, p. 22 și JO L 12, 19.1.2010, p. 11.


title: Decizia Consiliului 2014/455/PESC din 11 iulie 2014 de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei

text:
               12.7.2014

               RO

               Jurnalul Oficial al Uniunii Europene

               L 205/22

         DECIZIA CONSILIULUI 2014/455/PESC
   din 11 iulie 2014
   de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere Decizia 2014/145/PESC a Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (1), în special articolul 3 alineatul (1),
   întrucât:

               (1)

               La 17 martie 2014, Consiliul a adoptat Decizia 2014/145/PESC.

               (2)

               Având în vedere gravitatea situației din Ucraina, Consiliul consideră că ar trebui adăugate și alte persoane pe lista persoanelor, entităților și organismelor care fac obiectul măsurilor restrictive, prevăzută în anexa la Decizia 2014/145/PESC.

               (3)

               Prin urmare, anexa la Decizia 2014/145/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Persoanele enumerate în anexa la prezenta decizie se adaugă pe lista prevăzută în anexa la Decizia 2014/145/PESC.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 11 iulie 2014.

            Pentru Consiliu

            Președintele

         S. GOZI

      (1)  JO L 78, 17.3.2014, p. 16.

      ANEXĂ
      LISTA PERSOANELOR MENȚIONATĂ LA ARTICOLUL 1

                  Nume

                  Date de identificare

                  Motive

                  Data includerii pe listă

                  1.

                  Aleksandr Yurevich BORODAI (Александр Юрьевич Бородай)

                  Data nașterii: 25.7.1972 la Moscova

                  Așa-numitul „Prim-ministru al Republicii Populare Donețk”.
                  Responsabil de activitățile „guvernamentale” separatiste ale așa-numitului „Guvern al Republicii Populare Donețk” (de exemplu, la 8 iulie a afirmat că „forțele noastre militare desfășoară o operație specială împotriva” fasciștilor „ucraineni”), semnatar al Memorandumului de înțelegere privind „Uniunea Novorossia”.

                  12.7.2014

                  2.

                  Alexander KHODAKOVSKY (Александр Сергеевич Ходаковский)

                  Așa-numitul „Ministru al Securității al Republicii Populare Donețk”.
                  Responsabil de activitățile separatiste în materie de securitate ale așa-numitului „Guvern al Republicii Populare Donețk”.

                  12.7.2014

                  3.

                  Alexandr Aleksandrovich KALYUSSKY, (Александр Александрович Калюсский)

                  Așa-numitul „Viceprim-ministru de facto pentru Afaceri Sociale al Republicii Populare Donețk”.
                  Responsabil de activitățile „guvernamentale” separatiste ale așa-numitului „Guvern al Republicii Populare Donețk”.

                  12.7.2014

                  4.

                  Alexander KHRYAKOV

                  Așa-numitul „Ministru al Informațiilor și al Comunicării în masă al Republicii Populare Donețk”.
                  Responsabil de activitățile de propagandă proseparatiste ale așa-numitului „Guvern al Republicii Populare Donețk”.

                  12.7.2014

                  5.

                  Marat BASHIROV

                  Așa-numitul „Prim-ministru al Consiliului de Miniștri al Republicii Populare Luhansk”, confirmat la 8 iulie.
                  Responsabil de activitățile „guvernamentale” separatiste ale așa-numitului „Guvern al Republicii Populare Luhansk”.

                  12.7.2014

                  6.

                  Vasyl NIKITIN

                  Așa-numitul „Viceprim-ministru al Consiliului de Miniștri al Republicii Populare Luhansk” (a fost așa-numitul „Prim-ministru al Republicii Populare Luhansk” și fost purtător de cuvânt al „Armatei din Sud-Est”).
                  Responsabil de activitățile „guvernamentale” separatiste ale așa-numitului „Guvern al Republicii Populare Luhansk”.
                  Responsabil de declarația Armatei din Sud-Est conform căreia alegerile prezidențiale ucrainene din „Republica Populară Luhansk” nu pot avea loc din cauza „noului” statut al regiunii.

                  12.7.2014

                  7.

                  Aleksey KARYAKIN (Алексей Карякин)

                  1979

                  Așa-numitul „Președinte al Consiliului Suprem al Republicii Populare Luhansk”.
                  Responsabil de activitățile „guvernamentale” separatiste ale „Consiliului Suprem”, responsabil de solicitarea adresată Federației Ruse în vederea recunoașterii independenței „Republicii Populare Luhansk”,
                  semnatar al Memorandumului de înțelegere privind „Uniunea Novorossia”.

                  12.7.2014

                  8.

                  Yurij IVAKIN (Юрий Ивакин)

                  Așa-numitul „Ministru de Interne al Republicii Populare Luhansk”.
                  Responsabil de activitățile „guvernamentale” separatiste ale așa-numitului „Guvern al Republicii Populare Luhansk”.

                  12.7.2014

                  9.

                  Igor PLOTNITSKY

                  Așa-numitul „Ministru al Apărării al Republicii Populare Luhansk”.
                  Responsabil de activitățile „guvernamentale” separatiste ale așa-numitului „Guvern al Republicii Populare Luhansk”.

                  12.7.2014

                  10.

                  Nikolay KOZITSYN

                  20 iunie 1956 în regiunea Donețk

                  Șef al forțelor cazace.
                  Responsabil de conducerea separatiștilor din Ucraina de Est care luptă împotriva forțelor guvernamentale ucrainene.

                  12.7.2014

                  11.

                  Oleksiy MOZGOVY (Олексій Мозговий)

                  Unul dintre liderii grupărilor armate din Ucraina de Est.
                  Responsabil de instruirea separatiștilor în vederea luptei împotriva forțelor guvernamentale ucrainene.

                  12.7.2014


title: Decizia (UE) 2017/609 a Consiliului din 27 martie 2017 privind încheierea, în numele Uniunii Europene și al statelor membre ale acesteia, a Protocolului la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, pentru a se ține seama de aderarea Republicii Croația la Uniunea Europeană

text:
               31.3.2017

               RO

               Jurnalul Oficial al Uniunii Europene

               L 86/1

         DECIZIA (UE) 2017/609 A CONSILIULUI
   din 27 martie 2017
   privind încheierea, în numele Uniunii Europene și al statelor membre ale acesteia, a Protocolului la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, pentru a se ține seama de aderarea Republicii Croația la Uniunea Europeană
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (6) litera (a),
   având în vedere Actul de aderare a Republicii Croația, în special articolul 6 alineatul (2),
   având în vedere propunerea Comisiei Europene,
   având în vedere aprobarea Parlamentului European (1),
   întrucât:

               (1)

               Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte (2) (denumit în continuare „acordul”), a fost semnat la Luxemburg la 17 iunie 2002 și a intrat în vigoare la 1 aprilie 2006.

               (2)

               Republica Croația a devenit stat membru al Uniunii Europene la 1 iulie 2013.

               (3)

               În conformitate cu articolul 6 alineatul (2) din Actul de aderare a Republicii Croația, aderarea Republicii Croația la acord trebuie convenită prin intermediul unui protocol la acord, încheiat între Consiliu, acționând în numele Uniunii și în unanimitate în numele statelor membre, și Republica Libaneză.

               (4)

               La 14 septembrie 2012, Consiliul a autorizat Comisia să deschidă negocieri cu Republica Libaneză. Negocierile au fost încheiate cu succes. În conformitate cu Decizia (UE) 2016/859 a Consiliului (3), Protocolul de aderare la Acordul euro-mediteranean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, pentru a se ține seama de aderarea Republicii Croația la Uniunea Europeană a fost semnat în numele Uniunii și al statelor membre ale acesteia la Bruxelles, la 28 aprilie 2016.

               (5)

               Protocolul ar trebui aprobat,

         ADOPTĂ PREZENTA DECIZIE:
   Articolul 1
   Prin prezenta decizie se aprobă, în numele Uniunii și al statelor membre ale acesteia, Protocolul la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, pentru a se ține seama de aderarea Republicii Croația la Uniunea Europeană (4).
   Articolul 2
   Președintele Consiliului transmite, în numele Uniunii Europene, notificarea prevăzută la articolul 7 din protocol, pentru a exprima consimțământul Uniunii de a-și asuma obligații în temeiul protocolului (5).
   Articolul 3
   Prezenta decizie intră în vigoare la data adoptării.

      Adoptată la Bruxelles, 27 martie 2017.

            Pentru Consiliu

            Președintele

         C. ABELA

      (1)  Aprobarea din 2 martie 2017 (nepublicată încă în Jurnalul Oficial).

      (2)  JO L 143, 30.5.2006, p. 2.

      (3)  JO L 144, 1.6.2016, p. 1.

      (4)  Textul acordului a fost publicat în JO L 144, 1.6.2016, p. 3 împreună cu decizia privind semnarea sa.

      (5)  Data intrării în vigoare a protocolului se va publica în Jurnalul Oficial al Uniunii Europene prin grija Secretariatului General al Consiliului.


title: 2014/468/UE: Decizia Consiliului adoptată de comun acord cu președintele Comisiei din 17 iulie 2014 de numire a unui membru în cadrul Comisiei Europene

text:
               18.7.2014

               RO

               Jurnalul Oficial al Uniunii Europene

               L 212/15

         DECIZIA CONSILIULUI
   adoptată de comun acord cu președintele Comisiei
   din 17 iulie 2014
   de numire a unui membru în cadrul Comisiei Europene

      (2014/468/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 246 al doilea paragraf,
   având în vedere avizul Parlamentului European (1),
   întrucât:

               (1)

               La 9 februarie 2010, Consiliul European a adoptat Decizia 2010/80/UE (2) de numire a Comisiei Europene pentru perioada care se încheie la 31 octombrie 2014.

               (2)

               Printr-o scrisoare din data de 18 iunie 2014, domnul José Manuel DURÃO BARROSO, președintele Comisiei, a informat Consiliul că domnul Olli REHN a demisionat din funcția de membru al Comisiei, cu efect de la 30 iunie 2014.

               (3)

               În conformitate cu articolul 246 al doilea paragraf din Tratatul privind funcționarea Uniunii Europene, un loc rămas vacant în urma demisiei este ocupat pe perioada rămasă până la încheierea mandatului de un nou membru având aceeași cetățenie.

               (4)

               Prin urmare, ar trebui numit un nou membru în cadrul Comisiei,

         ADOPTĂ PREZENTA DECIZIE:
   Articolul 1
   De comun acord cu domnul José Manuel DURÃO BARROSO, președintele Comisiei, Consiliul îl numește pe domnul Jyrki KATAINEN în calitate de membru al Comisiei pe perioada rămasă până la încheierea mandatului, și anume până la 31 octombrie 2014.
   Articolul 2
   Prezenta decizie intră în vigoare la data adoptării.

      Adoptată la Bruxelles, 17 iulie 2014.

            Pentru Consiliu

            Președintele

         S. GOZI

      (1)  Avizul din 16 iulie 2014 (nepublicat încă în Jurnalul Oficial).

      (2)  JO L 38, 11.2.2010, p. 7.


title: Decizia Comisiei din 16 mai 2011 privind instituirea unui forum pentru schimbul de informații conform articolului 13 din Directiva 2010/75/UE privind emisiile industriale

text:
               17.5.2011

               RO

               Jurnalul Oficial al Uniunii Europene

               C 146/3

         DECIZIA COMISIEI
   din 16 mai 2011
   privind instituirea unui forum pentru schimbul de informații conform articolului 13 din Directiva 2010/75/UE privind emisiile industriale
   2011/C 146/03
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2010/75/UE privind emisiile industriale (prevenirea și controlul integrat al poluării) (reformare) (1) (denumită în continuare „directiva”), în special articolul 13 alineatul (3),
   întrucât:

               (1)

               Articolul 13 alineatul (1) din directivă solicită Comisiei să organizeze un schimb de informații între statele membre, industriile implicate, organizațiile neguvernamentale care promovează protecția mediului și Comisie.

               (2)

               Articolul 13 alineatul (3) din directivă solicită Comisiei să instituie și să convoace în mod periodic un forum alcătuit din reprezentanții statelor membre, industriile implicate și organizațiile neguvernamentale care promovează protecția mediului și să obțină avizul forumului cu privire la modalitățile practice pentru schimbul de informații prevăzut în articolul respectiv.

               (3)

               Articolul 13 alineatul (4) din directivă solicită Comisiei să obțină și să pună la dispoziția publicului avizul forumului cu privire la conținutul propus al documentelor de referință BAT.

               (4)

               Prin urmare, este necesară instituirea unui forum și definirea misiunii și structurii acestuia.

               (5)

               Forumul își va da avizul cu privire la modalitățile practice pentru schimbul de informații cu privire la conținutul propus al documentelor de referință BAT.

               (6)

               Forumul va fi alcătuit din state membre, organizații internaționale ce reprezintă industriile implicate în activitățile menționate în anexa 1 la directivă și organizațiile neguvernamentale care promovează protecția mediului.

               (7)

               Trebuie să fie stabilite reguli privind dezvăluirea de informații de către membrii forumului.

               (8)

               Datele cu caracter personal trebuie prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (2),

         DECIDE:
   Articolul 1
   Obiect
   Se instituie un forum pentru schimbul de informații conform articolului 13 alineatul (3) din directivă.
   Articolul 2
   Misiune
   Misiunea forumului este:

               (a)

               de a-și da avizul cu privire la modalitățile practice pentru schimbul de informații în conformitate cu articolul 13 alineatul (3) al doilea paragraf din directivă;

               (b)

               de a-și da avizul cu privire la conținutul propus al documentelor de referință BAT în conformitate cu articolul 13 alineatul (4) din directivă.

         Articolul 3
   Consultare
   Comisia poate consulta forumul cu privire la orice chestiune legată de articolul 13 al directivei sau cu privire la orice chestiune legată de BAT, conform definiției din articolul 3 alineatul (10) din directivă.
   Articolul 4
   Componență – Numirea membrilor
   (1)   Forumul va fi alcătuit din state membre, organizații internaționale ce reprezintă industriile implicate în activitățile menționate în anexa 1 la directivă și organizațiile neguvernamentale care promovează protecția mediului. Organizațiile respective vor avea un nivel acceptabil de reprezentare la nivel european.
   (2)   Membrii grupului de experți al Comisiei „Forum pentru schimbul de informații privind cele mai bune tehnici disponibile în conformitate cu legislația privind emisiile industriale” (E00466) vor fi considerați automat ca fiind membri ai forumului.
   (3)   Noii membri care nu reprezintă statele membre vor fi numiți de directorul general al DG Mediu.
   (4)   Membrii care nu mai sunt în măsură să contribuie cu eficacitate la deliberările forumului, care demisionează sau care nu mai îndeplinesc condițiile prevăzute la articolul 339 din tratat pot fi înlocuiți.
   (5)   Denumirile organismelor membre se publică în registru. Denumirile reprezentanților statelor membre se publică în registru.
   (6)   Datele cu caracter personal sunt colectate, prelucrate și publicate în conformitate cu Regulamentul (CE) nr. 45/2001.
   Articolul 5
   Funcționarea
   (1)   Forumul este prezidat de Comisie.
   (2)   Cu acordul Comisiei, forumul poate înființa subgrupuri pentru a analiza probleme specifice, pe baza unor termeni de referință stabiliți de forum. Aceste subgrupuri se desființează de îndată ce își îndeplinesc mandatul. Subgrupurile sunt prezidate de Comisie. Președintele subgrupului raportează forumului.
   (3)   Reprezentanții țărilor din SEE sunt invitați să participe la reuniunile forumului, în conformitate cu protocolul SEE.
   (4)   Reprezentanții țărilor aderente sunt invitați să participe la reuniunile forumului de la data semnării Tratatului de aderare.
   (5)   Președintele poate invita experți din afara forumului, având competențe specifice în legătură cu un subiect de pe ordinea de zi, pentru a participa ad-hoc la activitatea forumului sau a subgrupului. De asemenea, președintele poate acorda statutul de observator unor persoane, unor organizații, astfel cum sunt definite în regula nr. 8 alineatul (3) din regulile orizontale aplicabile grupurilor de experți (3), precum și unor țări candidate.
   (6)   Membrii forumului și reprezentanții acestora, precum și experții și observatorii invitați trebuie să respecte obligațiile de secret profesional prevăzute în tratate și în normele de implementare a acestora, precum și normele Comisiei privind securitatea raportat la protecția informațiilor clasificate ale UE stabilite în anexa la Decizia 2001/844/CE, CECO, Euratom a Comisiei (4). Dacă aceste obligații nu sunt respectate, Comisia poate lua toate măsurile necesare.
   (7)   Reuniunile forumului și ale subgrupurilor acestuia vor avea loc la unul dintre sediile Comisiei. Comisia asigură serviciile de secretariat.
   (8)   Forumul adoptă propriul regulament de procedură pe baza regulamentului de procedură standard pentru grupurile de experți cu majoritatea simplă a membrilor.
   (9)   Comisia publică informații relevante despre activitățile desfășurate de forum, fie prin includerea acestora în registru, fie prin intermediul unui link al registrului către un site internet dedicat.
   Articolul 6
   Cheltuieli aferente reuniunilor
   (1)   Participanții la activitățile forumului nu sunt remunerați pentru serviciile pe care le prestează.
   (2)   Cheltuielile de deplasare suportate de participanți în cadrul activităților forumului pot fi rambursate de Comisie. Rambursarea se face în conformitate cu dispozițiile în vigoare în cadrul Comisiei și în limita fondurilor disponibile alocate în cadrul procedurii anuale de alocare a resurselor.

      Adoptată la Bruxelles, 16 mai 2011.

            Pentru Comisie

         Janez POTOČNIK

            Membru al Comisiei

      (1)  JO L 334, 17.12.2010, p. 17.

      (2)  JO L 8, 12.1.2001, p. 1.

      (3)  C(2010) 7649 final.

      (4)  Decizia Comisiei din 29 noiembrie 2001 de modificare a regulamentului său de procedură (JO L 317, 3.12.2001, p. 1).